Document ID: /roh_data/filtered/fineweb-2-filterrobots_roh.jsonl.gz/21025

Els hajan rimnà pli che 128'000 suttascripziuns e vegnian ad inoltrar l'iniziativa la fin dal mais, ha communitgà il comité d’iniziativa. Tenor Uniterre sustegnan passa 70 organisaziuns l'iniziativa.
L’iniziativa pretenda d'ina vart da promover l'agricultura indigena, e da l'autra vart da resguardar pli ferm las victualias ed il pavel dal pajais. Vitiers duai dar pretschs pli gists, ed organissems modifitgads geneticamain duain vegnir scumandads.
L’iniziativa da Uniterre è la terza ch’è gartegiada aifer ils davos dus onns, e che sa fatschenta cun il nutriment e l’agricultura. L’emprim ha l’Uniun purila svizra inoltrà il 2014 l’iniziativa «per la segirezza alimentara». Lura hai dà l’iniziativa «per in nutriment gist» da la Partida verda.
RR Novitads 16:00